Ψαχνά

Τα Ψαχνά αποτελούν σήμερα κωμόπολη, περίπου 15 χλμ. βόρεια της Χαλκίδας στην Εύβοια, με την οποία συνδέεται οδικώς μέσω της παραλιακής οδού Χαλκίδας – Ν. Αρτάκης - Ψαχνών.

Παλαιότερα αποτελούσε έδρα ομώνυμης κοινότητας, σήμερα είναι έδρα του Δήμου Διρφύων - Μεσσαπίων. Το 1928 αριθμούσε 2.933 κατοίκους. Στην απογραφή του 2011 αριθμούσε 5.827 κατοίκους και μαζί με τη Μακρυμάλλη, τη Μονή Αγίου Ιωάννη Καλυβίτη, τη Μονή Μακρυμάλλης και τη Μονή Παναγίας Γοργοεπηκόου συναποτελούν τη Δημοτική Κοινότητα Ψαχνών της Δημοτικής Ενότητας Μεσσαπίων.

Στα Ψαχνά υφίσταται από προπολεμικά βιομηχανία προϊόντων ελιάς και εργοστάσιο παραγωγής ηλεκτρικού ρεύματος. Ο πληθυσμός ασχολείται κυρίως με τη γεωργία και την κτηνοτροφία και τα κύρια προϊόντα είναι κηπευτικά και δασικά. Επίσης πριν από το 1930 στα Ψαχνά υπήρχε ταχυδρομικό και τηλεγραφικό γραφείο, δημοτικό σχολείο, ημιγυμνάσιο, δασοφυλακείο, αστυνομικός σταθμός, ο ναός της Μεταμόρφωσης του Σωτήρος, καθώς επίσης και συνεταιρισμοί, (γεωργικός, ελαιουργικός, συνιδιοκτητών δάσους, πολιτιστικός ως και αμαξοκαρραγωγέων).

Σήμερα λίγο πριν την είσοδο στα Ψαχνά, από Χαλκίδα, όπου υφίσταται γέφυρα μικρού ποταμού, επί υψώματος δεξιά του δρόμου βρίσκονται οι εγκαταστάσεις του Παραρτήματος ΕΚΠΑ όπου λειτουργούν πέντε τμήματα του Ιδρύματος.

Διοικητική ιστορία 
Η κοινότητα Ψαχνών συστάθηκε στις 16 Αυγούστου 1912 με την απόσπαση του οικισμού Ψαχνά από το δήμο Μεσσαπίων (1835-1912) και τον ορισμό του ως έδρα της κοινότητας. Προήχθη σε δήμο στις 10 Ιανουαρίου 1949 και λειτούργησε ως δήμος ως την κατάργησή του το 1997 και την προσάρτησή του στον δήμο Μεσσαπίων. Το 2011 συγχωνεύτηκε στο νέο Δήμο Διρφύων - Μεσσαπίων σύμφωνα με το Σχέδιο Καλλικράτης.

Κοινοτάρχες και δήμαρχοι

Πηγές
"Μεγάλη Ελληνική Εγκυκλοπαίδεια Δρανδάκη" τομ.ΚΔ΄, σελ.81

Παραπομπές

Κωμοπόλεις του νομού Ευβοίας
Δήμος Διρφύων - Μεσσαπίων